12 ontsnap uit tronk(Foto: Verskaf) Die polisie en ander wetstoepassingsowerhede is op gereedheidsgrondslag nadat daar Saterdagaand 12 verdagtes uit aanhouding by die Komatipoort-polisiestasie in Mpumalanga ontsnap het. Twee van die ontsnapte verdagtes, Reginaldo Fulaho (27) en Narsisco Julius Mavalela (34), is intussen by die Libombo-grenspos in Komatipoort in hegtenis geneem. Die twee wou glo na Mosambiek vlug. Die oorblywende tien verdagtes is nog soek. Volgens kol. Donald Mdhluli, polisiewoordvoerder, word die omstandighede rakende die ontsnapping ondersoek en sodra die verdagtes weer vasgetrek word, sal hulle teregstaan op ’n bykomende klag van ontsnapping uit wettige aanhouding. Lt.genl. Semakaleng Daphney Manamela, die provinsiale polisiekommissaris in Mpumalanga, het die stasie besoek net ná die voorval en ’n ondersoekspan gelas om vas te stel wat presies gebeur het wat tot die verdagtes se ontsnapping gelei het. “Voorlopige ondersoek het tot dusver aan die lig gebring dat die 12 gevangenes glo uit die polisie se aanhoudingselle ontsnap het nadat hulle met lede van die polisie baklei het, wat daartoe gelei het dat een lid enkele beserings opgedoen het. Twee dienspistole en ammunisie is ook deur die verdagtes tydens die skermutseling gesteel,” sê Mdhluli. “Kort ná die verdagtes se ontsnapping is lede van die sekuriteitsgroepering geaktiveer en die twee verdagtes vasgetrek. Een is Saterdagaand deur polisielede aangekeer en die ander deur lede van die Suid-Afrikaanse Nasionale Weermag (SANW).” Die oorblywende verdagtes is Joseph Ubisi (35), Josiah Ndlovu (30), Ruben Macuacua (30), Amos Cossa (25), Ardemeto Madevu (18), Alsido Manique (24), Francisco Setoho (38), France Baloi (29) en Smanga Khoza (50). Die verdagtes is voorheen in hegtenis geneem vir verskeie misdrywe, waaronder verkragting, diefstal, roof en ontvoering, roof met vuurwapens, die besit van vermoedelik gesteelde eiendomme, asook die besit van vermoedelik gesteelde motorvoertuie. “Die polisie bedank lede van die publiek vir inligting wat daartoe gelei het dat die twee verdagtes weer in hegtenis geneem is. Die polisie doen ’n beroep op mense om nie die oorblywende verdagtes te nader nie aangesien hulle as gevaarlik beskou word, maar eerder inligting te deel wat kan lei tot hulle inhegtenisneming.” ’n Interne ondersoek rakende moontlike nalatigheid is van stapel gestuur en Manamela sê die polisie sal nie skroom om drastiese stappe te doen teen enige polisielid wat moontlik skuldig bevind word nie. Enigiemand met meer inligting kan Stop Misdaad by 08600 10111 bel.